ये वही गुहा हैं, जिनकी क़लम की ललित-थिरकन ने हमें बार-बार याद दिलाया है कि नेहरू किस तरह संगीतकार पॉल रोबेसन की पत्नी, सरोजिनी नायडू की बेटी और माउंटबेटन की पत्नी एडविना का अतिरिक्त ख़्याल रखा करते थे! किस तरह एडविना के लिए तो नेहरू ने भारत के हितों तक की अनदेखी की! गुहा का लेखन हमें समझाता है कि जिन बांधों को नेहरू निर्माण के मंदिर मानते थे, उन्होंने हमारा नाश कर दिया। गुहा हमें यह भी बताते रहे हैं कि प्राथमिक शिक्षा पर नेहरू ने ध्यान दिया होता तो आज देश की शैक्षणिक नींव इतनी कमज़ोर न होती। गुहा जब छह साल के थे, मैं भी तब क़रीब उतने ही साल का था। मेरे घर तो नेहरू जी कभी नहीं आए, लेकिन मैं उनके वक़्त के टाटपट्टी स्कूलों में पढ़ा हूं। मैं गुहा की तरह न दून स्कूल, सेंट स्टीफंस और दिल्ली स्कूल ऑफ इकॉनामिक्स में पढ़ने जा पाया और न केलिफोर्निया, बार्कले, येल, स्टेनफोर्ड और ओस्लो विश्वविद्यालयों में पढ़ाने। लेकिन ऐसे हज़ारों लोगों को मैं निजी तौर पर जानता हूं, जो नेहरू के समय की प्राथमिक शिक्षा के बूते ही आज स्वाभिमान से अपनी ज़िंदगी जी रहे हैं।